Útvar hlavného kontrolóra
Mesta Košice

Správa 
o výsledku kontroly

	Na základe plánu kontrol na I. polrok 2009 a v súlade s oprávnením podľa zákona č. 369/1990 Zb. o obecnom zriadení v znení neskorších zmien a doplnkov, vykonal Útvar hlavného kontrolóra mesta Košice v čase od 23. 3. 2009 do 27. 3. 2009  kontrolu použitia finančných prostriedkov z rozpočtu Mesta Košice v Súkromnom školskom stredisku záujmovej činnosti Kometa, Slobody 1 za rok 2008.

	Vykonanou kontrolou bolo zistené, že dotácia poskytnutá Mestom Košice bola použitá v súlade s jej určením a to na financovanie bežných výdavkov. V dôsledku toho sa protokol o výsledku kontroly nevypracuje.

Kontrolou bolo zistené:

	Súkromné školské stredisko záujmovej činnosti Kometa bolo na základe rozhodnutia Ministerstva školstva Slovenskej republiky č. CD-2005-17001/20822-1:096 zo dňa 12. 7. 2005 zaradené do siete škôl a školských zariadení Slovenskej republiky s termínom začatia činnosti od 1. 9. 2006. 
Zriaďovacia listina bola vydaná  zriaďovateľom školského zariadenia občianskym združením Školský športový klub KOMETA Košice.

	Predmetom činnosti SŠSZČ je rozvíjanie záujmov a organizovanie výchovno – vzdelávacej, rekreačnej, športovej a oddychovej činnosti žiakov vo voľnom čase v priebehu školského roku, vrátane školských prázdnin pravidelnou záujmovou činnosťou v záujmových útvaroch formou krúžkov, súborov, kurzov, klubov, príležitostnou záujmovou činnosťou formou jednorazových alebo nepravidelne sa opakujúcich podujatí a súťaží, prázdninovú činnosť formou miestnych a pobytových táborov, odborných sústredení, činností v záujmových útvaroch a krátkodobých podujatí, ako aj organizovanie voľno časových aktivít a klubovej činnosti.
	
	Záväzný limit dotácie na financovanie bežných výdavkov z rozpočtu mesta na rok 2008 bol pre kontrolovaný subjekt pridelený v sume 7 262 000,00 Sk (počet detí 1 941 z toho 1 829 detí do 15 rokov).

	Finančné prostriedky boli poukazované na dotačné účty zriadené pre tento účel, a to:

-	účet č. 0447641154/0900 vedený v Slovenskej sporiteľni a.s. do marca 2008
-	účet č. 9330919002/5600 vedený v Dexia banke a.s. od apríla 2008.

Finančné prostriedky boli použité nasledovne:

-	položka 610 - mzdy, platy a ostatné osobné vyrovnania v sume 4 086 565,00 Sk (platy zamestnancov a vedúcich záujmových útvarov)
-	položka 620 - poistné a príspevky do poisťovní v sume 679 440,00 Sk
-	položka 630 - tovary a služby v celkovej sume 2 495 995,00 Sk, v tom napr.: nájom za priestory kancelárie a priestorov v elokovaných pracoviskách na základných školách (299 399,00 Sk), preprava detí na akcie (154 255,00 Sk), služby vedúcich záujmových útvarov na živnosť (220 000,00), ubytovanie detí v zotavovni Šírava (1 263 135,00 Sk), telefóny, internet a software         (72 211,00 Sk), vybavenie krúžkov a strediska (321 183,00 Sk) a iné.

Celkové výdaje SŠSZČ Kometa v roku 2008 predstavovali sumu      9 227 661,00 Sk.

V Košiciach 6. 4. 2009

         Ing. Richard Hojer
Hlavný kontrolór mesta Košice